ילד יהודי בן 3 נפגע היום (שלישי) באורח קל מיידוי אבנים על כלי רכב בו נסע סמוך לצומת זיף בשטחים. כוחות הביטחון סיכלו היום שני ניסיונות פיגועים בגדה.
נער פלשתינאי ניסה לדקור אחר-הצהריים חייל במחסום חווארה מדרום לשכם, כך דווח בגלי צה"ל. הכוחות במקום השתלטו עליו, ואיש לא נפגע. מוקדם יותר נעצר פלשתינאי במחסום בית-איבא לאחר שעל גופו התגלה מטען במשקל חמישה קילוגרמים.
תושב מזרח ירושלים נפצע קשה בהתנגשויות עם כוחות צה"ל בהפגנה אלימה סמוך למחסום קלנדיה. מצה"ל נמסר כי הוא השליך בקבוק תבערה על עבר הלוחמים. הוא טופל בידי הסהר האדום.
בסמוך ליצהר שבשומרון נפצע קל בצהריים ישראלי מאבנים שיודו לעברו. הוא פונה לקבלת טיפול רפואי וכוחות צה"ל ערכו סריקות באזור אחר המיידים. בימים האחרונים גברו אירועי הפרות הסדר ברחבי הגדה במחאה על פעולת צה"ל בעזה.